ANAN ตั้งเป้าปีนี้ยอดโอน 2.2 หมื่นลบ. จับมือ BTS ลุยโครงการมิกซ์ยูสเพิ่มรายได้
ANAN ตั้งเป้าปีนี้ยอดโอน 2.2 หมื่นลบ. รับ 7 คอนโดฯใหม่-จับมือ BTS ลุยโครงการมิกซ์ยูสเพิ่มรายได้
ANAN ตั้งเป้าปีนี้ยอดโอน 2.2 หมื่นลบ. รับ 7 คอนโดฯใหม่-จับมือ BTS ลุยโครงการมิกซ์ยูสเพิ่มรายได้
19 ก.พ. 2563

นายชานนท์ เรืองกฤตยา ประธานเจ้าหน้าที่บริหาร และกรรมการผู้จัดการใหญ่ บริษัท อนันดา ดีเวลลอปเม้นท์ จำกัด (มหาชน) หรือ ANAN กล่าวว่า บริษัทตั้งเป้าปี 63 จะมียอดโอน 2.2 หมื่นล้านบาท โดยจะมีการโอนคอนโดมิเนียม 7 โครงการที่เพิ่งสร้างเสร็จ จากมูลค่ายอดขายรอโอน (Backlog) ทั้งหมดที่มีอยู่ราว 3.1 หมื่น ซึ่งจะรองรับการสร้างรายได้ในในระยะ 3 ปีข้างหน้า ขณะที่กระแสเงินสดของบริษัทก็ยังคงมีความแข็งแกร่งมากกว่า 1.48 หมื่นล้านบาท
ทั้งนี้ในปี 63 บริษัทมีแผนการเปิดตัวโครงการ ไอดีโอ พหล-สะพานควาย อยู่ติดกับรถไฟฟ้าบีทีเอส สถานีสะพานควาย บนที่ดินกว่า 5 ไร่ มีจำนวนห้องพักอาศัยทั้งหมด 1,356 ยูนิต มูลค่าโครงการ 8.5 พันล้านบาท ซึ่งปรับรูปแบบโครงการให้สอดคล้องกับความต้องการของลูกค้าและสภาวะตลาด นอกจากนี้บริษัทยังมีการเตรียมความพร้อมสำหรับอีก 7 โครงการใหม่ที่สามารถนำเสนอให้กับลูกค้าได้ตลอดเวลาในกรณีที่สถานการณ์ตลาดมีทิศทางที่ดีขึ้น
โดยบริษัทมีแผนขยายแหล่งรายได้ใหม่และสร้างความแข็งแกร่งให้ธุรกิจหลักด้วยการลงทุนในโครงการมิกซ์ยูสครั้งแรกร่วมกับพันธมิตรอย่างกลุ่ม บีทีเอส บนที่ดินกว่า 200 ไร่ บริเวณหน้าโครงการ ธนาซิตี้ ติดถนนบางนา – ตราด โดยตั้งเป้าให้เป็น Smart City และ Technology &amp; Innovation Hub เพื่อพลิกโฉมวงการที่อยู่อาศัยให้สามารถตอบโจทย์การใช้ชีวิตของคนเมืองยุคใหม่ได้อย่างแท้จริง สำหรับกลุ่ม บมจ.ดุสิตธานี (DTC) ขณะนี้อยู่ในขั้นตอนของการศึกษาและพัฒนาร่วมกัน
“ปีนี้ถือเป็นอีกปีที่ท้าทาย เพราะสถานการณ์เปลี่ยนยิ่งทำให้ต้องมีการปรับตัวอยู่ตลอดเวลา ภายใต้แนวคิด “Change The Plan Never The Goal” ยึดมั่นในเป้าหมาย ยืดหยุ่นในวิธีการ เพื่อให้สอดคล้องกับสภาพตลาดและความต้องการของลูกค้า ซึ่งอนันดาฯ ยังคงให้ความสำคัญและเชื่อมั่นในกลยุทธ์การพัฒนาคอนโดมิเนียมติดรถไฟฟ้า ซึ่งเป็นกลยุทธ์หลักที่บริษัท ริเริ่มเป็นเจ้าแรกและดำเนินการมาโดยตลอด
สำหรับการขยายเครือข่ายของรถไฟฟ้าเป็น 221 สถานี ในอีก 5 ปีข้างหน้าส่งผลให้ผู้นำการพัฒนาคอนโดมิเนียมติดรถไฟฟ้าอย่างอนันดาฯ ได้รับผลดีจากการขยายตัวนี้อย่างแน่นอน นอกจากนี้ยังคงเจตนารมณ์ในการสร้างเมืองที่ดีพร้อมช่วยแก้ไขปัญหาให้กับคนเมืองเพื่อชีวิตที่ดีและลงตัวดังปรัชญา Urban Living Solutions ที่บริษัทยึดมั่นมาโดยตลอดพร้อมตอบโจทย์ความต้องการของลูกค้ากลุ่ม Gen C”นายชานนท์ กล่าว